Meddelelse om indledning af en delvis fornyet undersøgelse af antidumpingforanstaltningerne vedrørende importen af visse kornorienterede elektriske plader med oprindelse i Rusland

(2002/C 242/05)

Kommissionen har modtaget en anmodning om en delvis fornyet interims undersøgelse i henhold til artikel 11, stk. 3, i Kommissionens beslutning nr. 2277/96/EKSF(1) ("grundbeslutningen"), senest ændret ved beslutning nr. 435/2001/EKSF(2), som ud over artikel 1, stk. 3, i Rådets forordning (EF) nr. 963/2002(3) også vil blive behandlet i overensstemmelse med artikel 11, stk. 3, i Rådets forordning (EF) nr. 384/96(4) ("grundforordningen"), senest ændret ved Rådets forordning (EF) nr. 2238/2000(5).

1. Anmodning om en fornyet undersøgelse

Anmodningen blev indgivet af Novolipetsk Iron and Steel Corp. (NLMK) ("ansøgeren"), en eksportør fra Rusland.

Anmodningen er begrænset til en undersøgelse af dumping for så vidt angår ansøgeren.

2. Vare

Den vare, der er omfattet af den fornyede undersøgelse, er kornorienterede, koldtvalsede plader og bånd af silicium-elektrisk stål, af bredde over 500 mm, med oprindelse i Rusland ("den pågældende vare"), som i øjeblikket tariferes under KN-kode 7225 11 00 og 7226 11 10. Disse KN-koder angives blot til orientering.

3. Gældende foranstaltninger

De i øjeblikket gældende foranstaltninger er en endelig antidumpingtold på importen af visse kornorienterede elektriske plader med oprindelse i Rusland, der indførtes ved Kommissionens beslutning nr. 303/96/EKSF(6). Der blev godtaget tilsagn i forbindelse hermed ved samme Kommissions beslutning. Endvidere blev der i 2001 indledt en fornyet interims undersøgelse(7), hvis resultater endnu ikke er offentliggjort.

4. Begrundelse for den fornyede undersøgelse

Ansøgeren har fremlagt tilstrækkelige beviser for, at det ikke længere er nødvendigt at opretholde tolden på dens nuværende niveau for at afhjælpe dumping. I modsætning til, hvad der fremgik af den oprindelige undersøgelse, forelægger ansøgeren umiddelbare beviser for, at han opfylder kriterierne for markedsøkonomisk status. Ansøgeren har desuden foretaget en dokumenteret dumpingberegning på grundlag af en sammenligning af den normale værdi og en eksportpris for selskabets egne eksporttransaktioner. Det fremgår af en passende sammenligning af den normale værdi og eksportprisen, at dumpingmargenen tilsyneladende er betydeligt lavere end niveauet for den nuværende landsdækkende foranstaltning.

5. Procedure for fastsættelse af dumping

Kommissionen har efter høring af det rådgivende udvalg fastslået, at der foreligger tilstrækkelige beviser til at begrunde indledningen af en delvis fornyet undersøgelse, og den iværksætter derfor en sådan undersøgelse i overensstemmelse med artikel 11, stk. 3, i grundforordningen.

Undersøgelsen vil vurdere behovet for at videreføre, fjerne eller ændre de eksisterende foranstaltninger for så vidt angår den eneste ansøger.

a) Spørgeskemaer

For at indhente de oplysninger, som den anser for nødvendige til sin undersøgelse, vil Kommissionen sende et spørgeskema til ansøgeren og til myndighederne i det pågældende eksportland. Disse oplysninger og dokumentation til støtte herfor skal være Komissionen i hænde inden for den frist, der er fastsat i punkt 6, litra a), i denne meddelelse.

b) Indsamling af oplysninger og afholdelse af høringer

Alle interesserede parter opfordres til at tilkendegive deres synspunkter, indgive andre oplysninger end besvarelser af spørgeskemaet og fremlægge dokumentation herfor. Disse oplysninger og dokumentation til støtte herfor skal være Kommissionen i hænde inden for den frist, der er fastsat i punkt 6, litra a), nr. i, i denne meddelelse.

Kommissionen kan desuden høre interesserede parter mundtligt, hvis de fremsætter anmodning herom og påviser, at der er særlige grunde til, at de bør høres. En sådan anmodning skal fremsættes inden for den frist, der er fastsat i punkt 6, litra a), nr. ii, i denne meddelelse.

c) Udvælgelse af land med markedsøkonomi

Hvis det bliver nødvendigt at gøre brug af oplysninger fra et analogt land, påtænker Kommissionen at anvende Brasilien som et egnet land med markedsøkonomi med henblik på at fastsætte den normale værdi for Rusland. Interesserede parter opfordres til at fremsætte bemærkninger til valget af dette land inden for den særlige frist, der er fastsat i punkt 6, litra b), i denne meddelelse.

d) Markedsøkonomisk status

Hvis ansøgeren hævder og fremlægger tilstrækkelige beviser for, at selskabet arbejder på markedsøkonomiske vilkår, dvs. at det opfylder kriterierne i artikel 2, stk. 7, litra c), i grundforordningen, vil den normale værdi blive fastsat i overensstemmelse med artikel 2, stk. 7, litra b), i grundforordningen. Kommissionen vil sende en formular til ansøgeren og til myndighederne i Rusland. Hvis ansøgeren har til hensigt at forelægge et behørigt dokumenteret krav, skal dette gøres inden for den særlige frist, der er fastsat i punkt 6, litra c), i denne meddelelse.

6. Frister

a) Generelle frister

i) For parter til at give sig til kende og indsende besvarelser af spørgeskemaet og andre oplysninger

Alle interesserede parter skal, hvis der i undersøgelsen skal tages hensyn til deres redegørelser, give sig til kende over for Kommissionen, fremsætte deres synspunkter og indgive besvarelser af det i punkt 5, litra a), nævnte spøgeskema og andre oplysninger inden for en frist på 40 dage fra datoen for offentliggørelsen af denne meddelelse i De Europæiske Fællesskabers Tidende, medmindre andet er angivet.

ii) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

b) Særlig frist for udvælgelse af et land med markedsøkonomi

Parter i undersøgelsen kan fremsætte bemærkninger til valget af Brasilien, der som nævnt i punkt 5, litra c), i denne meddelelse påtænkes anvendt som et analogt land. Disse bemærkninger skal være Kommissionen i hænde senest ti dage fra datoen for offentliggørelsen af denne meddelelse i De Europæiske Fællesskabers Tidende.

c) Særlig frist for indgivelse af krav om markedsøkonomisk status

Behørigt begrundede krav om markedsøkonomisk status som omhandlet i punkt 5, litra d), i denne meddelelse skal være Kommissionen i hænde senest 21 dage fra datoen for offentliggørelsen af denne meddelelse i De Europæiske Fællesskabers Tidende.

7. Skriftlige redegørelser, besvarelser af spørgeskema og korrespondance

Alle redegørelser og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-post, telefon-, fax- og/eller telexnummer.

Kommissionens adresse: Europa-Kommissionen Generaldirektoratet for Handel

Direktorat B

J-79 5/16 B - 1049 Bruxelles/Brussel Fax (32-2) 295 65 05 Telex COMEU B 21877.

8. Manglende samarbejdsvilje

I tilfælde, hvor en af de interesserede parter nægter at give adgang til nødvendige oplysninger eller på anden måde undlader at meddele disse oplysninger inden for fristerne eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger i henhold til artikel 18 i grundforordningen.

Konstateres det, at en interesseret part har indgivet urigtige eller vildledende oplysninger, ses der bort fra sådanne oplysninger, og der kan gøres brug af de foreliggende faktiske oplysninger.

(1) EFT L 308 af 29.11.1996, s. 11.

(2) EFT L 63 af 3.3.2001, s. 14.

(3) EFT L 149 af 7.6.2002, s. 3.

(4) EFT L 56 af 6.3.1996, s. 1.

(5) EFT L 257 af 11.10.2000, s. 2.

(6) EFT L 42 af 20.2.1996, s. 7.

(7) Indledningsmeddelelsen er offentliggjort i EFT C 53 af 20.2.2001, s. 13.